Datum: 5. 12. 2019 *potrjen*

Številka: 0120-1/2019-46R

**ZAPISNIK 46. REDNE RAZŠIRJENE SEJE**

**DRŽAVNE KOMISIJE ZA SPLOŠNO MATURO**

**Z ZUNANJIMI UDELEŽENCI**

Seja je potekala v četrtek, 14. 11. 2019, ob 9.30 v Atriju ZRC, Novi trg 2, Ljubljana.**Navzoči člani DK SM:** dr. S. Černoša, mag. I. Lorenčič, A. Pluško, B. Plut, dr. I. Saksida, dr. M. Šekli, dr. B. Zmazek, dr. R. Zorec, dr. D. Zupanc.

**Odsotnost opravičili (DK SM):** dr. B. Bajec, G. Balažič, dr. V. Kondrič Horvat, dr. V. Logaj.

**Zunanji udeleženci:** Evidenca prijavljenih vabljenih zunanjih udeležencev (priloga zapisnika).

**DNEVNI RED:**

9.30–10.00 **Zbor udeležencev**

10.00–10.15 **Uvodni nagovor** (predsednik DK SM, državna sekretarka Martina Vuk)

10.15–10.30 **Pregled dela DK SM** (prof dr. Igor Saksida)

10.30–10.45 **Namen drugega odstavka 38. člena ZViS** (prof. dr. Slavko Gaber)

10.45–11.00 **Šolanje vrednost dodaja** (dr. Darko Zupanc)

11.00–12.30 **Razprava, oblikovanje sklepov ter sprejem zaključkov**

(akad. prof. dr. Robert Zorec)

12.30–12.45 **Razvojna vprašanja SM** (Alojz Pluško, mag. Ivan Lorenčič)

12.45–13.00 **Projekt e-ocenjevanja** (dr. Andrejka Slavec Gornik)

13.00–13.30 **Razprava in vprašanja**

**Na seji so navzoči prejeli:**

– predlog skupne izjave.

Sejo je vodil dr. B. Zmazek.

Zapisnik je pisala M. Adamič.

**Uvodni nagovor**

Predsednik DK SM: dr. Blaž Zmazek

[Video](http://eric.ric.si/public/DK/01_Uvodni%20nagovor_dr%20Blaz%20Zmazek.mpeg)  
[Predstavitev](http://eric.ric.si/public/DK/NagovorBZ2019-11-14-Zmazek.pptx)

Pozdravil je udeležence 46. razširjene seje DK SM z zunanjimi udeleženci.

DK SM vsako leto ob začetku šolskega leta, običajno v novembru, skupaj z Ricem pripravi razširjeno sejo, na katero so povabljeni predstavniki DPK SM. Letošnje šolsko leto je posebno, saj se v mesecu februarju izteče mandat obstoječi sestavi DK SM, zato želi DK SM opraviti pregled dosedanjega dela – kaj je bilo storjeno, kaj je še ostalo, kaj je DK SM želela storiti in je bilo pripravljeno, vendar ni bilo realizirano.

V uvodnem nagovoru je dr. Blaž Zmazek napovedal, da bo seja potekala v dveh delih. V prvem delu bo predstavljeno delo DK SM v tem mandatnem obdobju, izpostavljena bo tudi najbolj pereča tematika, tj. tematika vpisnih pogojev na univerzitetne študijske programe. V drugem delu pa bo potekala predstavitev razvojnih vprašanj splošne mature in uvedbe e-ocenjevanja pri splošni maturi.

Predsednik DK SM je povedal, da se bo državna sekretarka MIZŠ seji pridružila naknadno zaradi drugih obveznosti in bo udeležence nagovorila pred razpravo po prvem delu seje.

V nadaljevanju uvodne besede je poudaril, da urejenost v življenju predstavlja varnost, za ohranjanje urejenosti pa je potrebno kolektivno prepričanje, da se je za te vrednote potrebno potruditi. V še tako urejenih sistemih prihaja do izigravanj pravil in iskanja t. i. bližnjic. Če temu najvišje avtoritete v družbi ne nasprotujejo, postane izigravanje družbeno sprejemljivo, zato je dolžnost vsakega razumnika, posameznika, da na to javno opozarja. To je torej tudi dolžnost vseh tukaj zbranih. Vsi elementi slovenskega izobraževalnega sistema so po celotni vertikali zastavljeni smiselno in z razlogom. V primerjavi z nekaterimi drugimi izobraževalnimi sistemi v nekaterih delih veliko bolje. Maturo nam zavida marsikatera zahodna/sosednja država. Vsako parcialno izigravanje sistema vodi v destabilizacijo sistema, na kar se opozarja že vrsto let. Temeljni namen splošne mature je zagotavljanje visoke kakovosti gimnazijskega izobraževanja ter razvijanje splošne izobrazbe, ki je potrebna za univerzitetni študij.

Namen drugega odstavka 38. člena ZViS je omogočiti nadaljevanje študija maturantom poklicne mature na univerzitetni ravni, vendar le na istem strokovnem področju, torej na področjih, na katerih v srednji šoli pridobijo več znanja kot gimnazijci. Govornik je predstavil kratko analizo prijavnega postopka za vpis v letošnjem študijskem letu. Analiza obravnava kandidate, ki so bili zavrnjeni na prvo željo v študijskih programih z omejitvijo vpisa z vpisnimi pogoji, ki ne upoštevajo določil drugega odstavka 38. člena ZViS. V prvem prijavnem roku na želeno študijsko smer ni bilo vpisanih 1264 kandidatov. Seveda ne vemo, ali so to kandidati s splošno ali poklicno maturo, vidimo pa, da so v okviru teh razpisnih pogojev izpadli. Med njimi so lahko tudi maturanti poklicne mature iz istega strokovnega področja. Ti dijaki bi imeli teoretično možnost biti sprejeti na svojo prvo željo, če bi imeli vsi ti programi za vpis za maturante poklicne mature kot pogoj navedeno isto strokovno področje. Na spomladanskem izpitnem roku splošne mature 2019 je posamezni izpit ob poklicni maturi opravljalo 1182 kandidatov. To je skoraj toliko, kot je bilo dijakov, ki niso bili sprejeti na svojo prvo željo (1264).

V gimnazijskem programu je več poudarka na splošnem zanju, razvoju kritičnega in abstraktnega mišljenja, kompleksnosti in splošni razgledanosti. Poklicni oz. strokovni programi pa poudarjajo praktična, specifična znanja. Gre za različna znanja, saj je tudi namen izobraževanja različen. Univerzitetni študijski programi, ki omogočajo vpis kateregakoli maturanta poklicne mature s katerimkoli predmetom, dajejo povratno informacijo mlajšim generacijam, da se jim bolj splača izbrati lažjo pot, z manj splošne izobrazbe, tudi če je njihov cilj nadaljevati univerzitetni študij na drugem strokovnem področju.

Akreditacije študijskih programov izvaja NAKVIS, nadzor nad zakonitostjo pa ministrstvo pristojno za šolstvo. Na koncu k razpisu poda soglasje vlada.

Govornik je vse navzoče povabil k razpravi. Pozval je predvsem ravnatelje, ki se s problematiko vsakodnevno srečujejo. Predlagal je, da na koncu razprave, v kolikor bo dosežen konsenz, sprejmejo skupno izjavo oz. resolucijo, predlog katere so udeleženci prejeli v gradivu.

V naši družbi se je vrednota splošnega znanja izgubila v odličnosti povprečja. Splošni izobrazbi je treba vrniti njen pomen.

**Pregled dela DK SM**

Član DK SM: dr. Igor Saksida

[Video](http://eric.ric.si/public/DK/02_Pregled%20dela%20DK%20SM_dr%20Igor%20Saksida.mpeg)  
[Predstavitev](http://eric.ric.si/public/DK/Matura2019SAZU-Saksida.PPTX)

V tej sestavi je DK SM do sedaj imela 45 rednih, 8 izrednih in 26 korespondenčnih sej. Na njih je v skladu s pristojnostmi obravnavala in odločala o prošnjah in ugovorih kandidatov ter o pobudah DPK SM. Gre za proceduralna vprašanja.

Lotila pa se je tudi sistemskih, razvojnih vprašanj, kot so:

– Upadanje števila kandidatov pri splošni maturi. Kaj so vzroki za naraščanje števila kandidatov, ki ob poklicni maturi opravljajo posamezni izpit, in posledično zagotavljanje zakonitosti ob vpisu (če predpisi veljajo, se jih je potrebno držati ali pa jih spremeniti – npr. na univerzo se lahko vpiše kdorkoli, ki ga univerza povabi)? Padanje števila kandidatov je zaskrbljujoče. Če se bo trend nadaljeval, bo prišlo do izenačenja števila maturantov splošne in poklicne mature. Ni pravično, da se pri vpisu na univerzitetne študije izenačijo kandidati, ki prihajajo z empirično dokazanimi različnimi standardi znanja; ti so na splošni in poklicni maturi različni.

– Izvedba izbirnih predmetov na višji ravni zahtevnosti. Zadeva še ni bila izvedena, saj jo je ministrstvo odložilo in vezalo na spremembo učnega načrta.

– Izvedba notranjega dela mature in primerljivost z ocenami pri zunanjem delu. Dejstvo je, da krivulja za notranji del ne velja, kar ni ustrezno, vprašanje je tudi, kakšna je ločljivost med kandidati pri tem delu. To bi lahko rešili na različne načine, npr. z moderacijo (zgled mednarodne mature).

Govornik je predstavil podatke o številu kandidatov pri splošni maturi, in sicer graf, ki je bil v lanskem letu javno objavljen in posredovan različnim institucijam. Podatki kažejo na padanje števila kandidatov splošne mature in naraščanje števila kandidatov poklicne mature z dodatnim izpitom.

Letos je objavljenih še nekaj podatkov o naši napačni samopodobi. Kot država OECD je Slovenija po številu kandidatov v terciarnem izobraževanju na samem vrhu, če to ponderiramo z dosežki pismenosti odraslih, ugotovimo, da v terciarno izobraževanje vpisujemo tudi tiste, ki ne dosegajo niti povprečja pri pismenosti. To ni dobro sporočilo mladim. Tudi po številu doktoratov smo daleč najvišje med državami OECD.

Minister, pristojen za šolstvo, je pozval univerze k spoštovanju veljavnih določil ZViS o določanju vpisnih pogojev. NAKVIS naj bi to dosledno preverjal ob akreditaciji študijskih programov.

**Namen drugega odstavka 38. člena ZviS**

Predavatelj: dr. Slavko Gaber

[Video](http://eric.ric.si/public/DK/03_Namen%202odst%2038clena%20ZviS_dr%20Slavko%20Gaber.mpeg)  
[Predstavitev](http://eric.ric.si/public/DK/Javna%20seja%20maturitetne%20komisije-14-11-2019-Gaber.pptx)

Uvodoma je izrazil zadovoljstvo, da se zahteva spoštovanje zakona in presenečenje nad lahkotnostjo izogibanja njegovim določbam. Intenca ZViS namreč ni vprašljiva in je tudi zelo jasno zapisana.   
38. člen ZViS določa, kdo in kam se lahko vpiše. Bil je prijetno presenečen, ko ga je moral ponovno prebrati. Ugotovil je, da so očitno člen zadostikrat prebrali takrat, ko je bil pisan, saj v njem ni mogoče najti posebnih nejasnosti, da je pretirano jasno in čudno, da ga mi, z akademsko izobrazbo, ne beremo tako, kot je zapisan.

Če je oseba opravila program za pridobitev srednje strokovne izobrazbe ter izpit iz enega od predmetov splošne mature, ji je omogočeno kandidiranje za vpis na univerzitetni program iz istega strokovnega področja. Namen ureditve je bil preprost. Razlogi so bili pravzaprav preprosti, pragmatični in, kot kaže, tudi s solidno mero konceptualnega razmisleka. Ideja za celo reformo iz devetdesetih let je bila meritokratski sistem edukacije, namreč v dobi krize zaposlovanja omogočiti vsem, ki se tekom srednje strokovne šole odločijo, da bi želeli študij nadaljevati na univerzitetni ravni, ob dodatnem pogoju (maturitetni izpit), tudi vpis na univerzitetni študij na področju, za katerega so se odločili. Zdelo se nam je, da je ob meritokratskosti načelo pravičnosti tisto, ki nas lahko pelje naprej. Eno izmed načel je bila tudi ideja povečanja zanimivosti, perspektivnosti tehniških programov, saj je bil interes za vpis na te programe takrat v upadanju. Interes tehniških šol in gospodarstva je bil v tej smeri zelo velik. Temu je bilo ustreženo in dosežen je bil sporazum med vsemi vpletenimi (tudi akademsko strukturo), da se vpis lahko vrši po vertikali. Zaradi prvega načela smo izrecno jasno zapisali, da je to vertikala.

Slovenija se v Evropi namreč lahko uspešno pozicionira samo z znanjem.

Sistema ni potrebno bistveno spremeniti, potrebno se je le držati veljavne zakonodaje. Potrebno je bistveno spremeniti stopnjo upoštevanja zapisanega. Zakaj? Ker vsi to izigravamo.

Podal je nekaj primerov iz razpisa za vpis. To je nespoštovanje zakona. Dokler se tega ne spoštuje, ta sredina (šolska, akademska) ne more kritizirati drugih, da ne upoštevajo zakonodaje. Na fakultetah so prvi, ki tega ne upoštevajo (dekani podpisujejo nezakonite sklepe), sledijo NAKVIS in MIZŠ ter vlada (tudi tu je služba, ki skrbi za zakonitost). Pa je to kar objavljeno in krši pravice ljudi – kandidatov. Tu se o pravičnosti težko govori. S tem spodkopavamo tako idejo pravičnosti kot idejo meritokratskosti družbe.

Sedaj so novi izzivi, zadeve je treba premisliti in po potrebi drugače urediti. Trenutno pa velja, kot je zapisano. Pri tem je potreben razmislek, kakšne so posledice za družbo, mlade in prihodnost te države.

**Šolanje vrednost dodaja**

Član DK SM: dr. Darko Zupanc

[Video](http://eric.ric.si/public/DK/04_Solanje%20vrednost%20dodaja_dr%20Darko%20Zupanc.mpeg)  
[Predstavitev](http://eric.ric.si/public/DK/Zupanc_Atrij%20ZRC_14_NOV_2019_v5.ppsx)

Namen prispevka je pokazati povezanost vseh elementov izobraževalnega sistema, od osnovne šole do univerzitetnega študija.

Zastavlja se vprašanje, kaj je pri šolanju bolj/manj vredno. Visoke ocene, spričevala, diplome, doktorati itd. pogosto ne odražajo zahtevanega znanja. Potrebno je ločevati med izdanimi listinami o izobrazbi in doseženim znanjem prejemnikov teh listin. Pri šolanju mora biti znanje tako cilj kot vrednota.

Primerjave z drugimi državami kažejo, da je Slovenija po stopnjah izobrazbe zelo visoko, po znanju žal ne.

Znanje učencev dijakov/študentov je praviloma odvisno od njihovega predznanja (lahko se zgodijo posamični izjemni preskoki). Za opismenjevanje je npr. pomembno predznanje iz vrtcev, od doma. To je ob prehodih na višje stopnje izobraževanja zelo pomembno. Pri šolanju gre za dodajanje vrednosti – znanja. Razkoraki v zanju se z leti šolanja povečujejo, razkoraki se pojavijo že v osnovni šoli, še bolj pa prek različnih programov srednje šole.

Prof. Gustaffson je leta 2015 za Švedsko pripravil analizo dosežkov PIAAC, PISA in TIMSS ter pokazal, da učinki predhodnega (ne)znanja trajajo v dijaška in študentska leta ter v čas odraslosti. Znanje v odraslosti je zrcalo dosežkov pri 15 letih.

Analiza kaže, da kar pri šolanju zamudimo na nižjih stopnjah, kasneje zelo težko nadomestimo.

V Sloveniji imajo skoraj vsi mladi srednješolsko izobrazbo. Po raziskavi PIAAC z odraslimi, ki imajo najmanj srednješolsko izobrazbo, ne dosegamo visokih znanj – približno 30 % je funkcionalno nepismenih. Tudi po vključenosti 19-letnikov v izobraževanje je Slovenija, v primerjavi z drugimi državami OECD, na vrhu lestvice. Še med 20. in 24. letom ima Slovenija največ vključenih v izobraževanje. Diplomira jih prek 40 %. Daleč najboljši smo pri doktoratih in znanstvenih magisterijih. Med 25. in 34. letom imamo 5,3 % doktorjev znanosti. Naslednjo državo prekašamo za več kot dvakrat. Še večji pa je razkorak do drugih držav, če se upošteva samo domačine, brez tujcev. Postavlja se vprašanje, ali vsi ti doktorati in magisteriji znanosti pomenijo znanstveno odličnost.

Glede na podatke iz leta 2016 ima 40 % mladih (med 25 in 34 let) visoko izobrazbo, zelo malo je tistih, ki imajo manj kot srednješolsko izobrazbo. Z znanjem pa se ne moremo pohvaliti – po PIAAC imamo v starosti od 25 do 34 let 17 % funkcionalno nepismenih, na najvišjih nivojih pismenosti imamo samo 9 % mladih odraslih. Izgleda, da niti vsi z doktorati ne dosegajo odlične pismenosti.

Prav tako je učinkovitost dokončanja študija v Sloveniji zelo nizka (veliko jih študira in dolgo – imamo najdaljši čas študija, diplomira jih 40 %). V časovno predpisanem roku jih študij v Sloveniji zaključi   
24 %, z dodatnim triletnim podaljškom pa 53 %. Študij dokonča 66 % gimnazijcev, poklicni maturanti so 36 % uspešni.

Na vseh stopnjah izobraževanja je potrebno z zahtevnimi programi omogočiti in zahtevati visoke standarde znanja.

Šolska politika naj bi vzpodbujala dvig dosežkov, ne pa zgolj širila vstopne možnosti na višje stopnje izobraževanja. Dejstvo je, da znižano vstopno znanje študentov logično prispeva tudi k zniževanju povprečnega znanja diplomantov ob zaključku študija.

Pri prehodih na višje stopnje je treba prepoznati kakovost predhodnega znanja, saj je to najboljša investicija za odlično znanje pri zaključku na višji stopnji.

Če bodo programi zahtevni in bodo srednje šole dobivale in sprejemale učence osnovne šole z dobrim znanjem in kasneje fakultete maturante z boljšim vstopnim znanjem, bodo univerze lahko izobrazile odlične diplomante. Število te-teh pa je bilo in vedno bo omejeno.

**Nagovor državne sekretarke**

Državna sekretarka je nagovorila udeležence in podala poglede MIZŠ na problematiko.

**Razprava, oblikovanje sklepov ter sprejem zaključkov**

Član DK SM: dr. Robert Zorec

[Video](http://eric.ric.si/public/DK/06_Oblikovanje%20sklepov_dr%20Robert%20Zorec.mpeg)

V predhodnih razpravah je bila omenjena prihodnost, prihodnost, ki naj upošteva pravila, zato da bo država lahko uspešna predvsem gospodarsko, z visoko stopnjo strpnosti, solidarnosti, zdravstvene podpore, skrbi za zdravo okolje …

Znanje je sposobnost reševanja problemov in temelji na učenju. Učenje je nekaj, kar določa razvoj možganov. Naši možgani se od rojstva pa do pozne starosti ves čas spreminjajo. Njihov razvoj je odvisen samo od učenja. Možgani se ne razvijajo kar sami od sebe, ampak samo z učenjem. Razvoj možganov je povezan tudi z rabo materinščine. Učenje v slovenščini, tudi z več drugimi jeziki hkrati, je pomembno vzdrževati od praktično tistega trenutka, ko začnemo govoriti, pa do konca mehanizma učenja. Kreativnost naših možganov je povezana z motorično aktivnostjo in je izredno pomembna (t. i. cerebralna gimnastika, ki je povezana z uporabo maternega jezika). Zakaj naredimo napake pri odločanju? Obstajajo mehanizmi mišljenja, ki vodijo do napačne odločitve. Prvi mehanizem je lahkoten, brez uporabe energije, t. i. sistem ena. Imenuje se avtomatizem. Drugi mehanizem, t. i. sistem dve, je mehanizem za učenje, ki zahteva napor – zahteva usmerjeno pozornost, predanost – ta način je povezan s sistemom dobrega učenja.

V resoluciji piše, da je Slovenija na zanju temelječa družba. Je pa tudi pravna država, zato je potrebno (s prej opisanim sistemom dve) upoštevati določbe zakonov. V primeru 38. člena ZViS je prevladal sistem ena. To je botrovalo hudim posledicam, ki se kažejo v statistiki – čez pet let praktično ne bo več splošnega maturanta. Prav tu pa je cilj uporaba mehanizma učenja vezana na pozornost, izkušenost. Kako pravna država reši to zagato? Spremeni zakon ali pa ga preprosto upošteva. Avtonomnost je možna le v okviru zakona. Zazrimo se v to, zakaj 1264 kandidatov ni bilo sprejetih na državne univerze. Morda je tu tudi element oškodovanja zaradi nespoštovanja zakona. Ali svetovati uporabo pravnih sredstev?

Povzetki iz razprave:

Direktor NAKVIS-a, dr. Franc Demšar, je pojasnil, da je bil NAKVIS ustanovljen leta 2010. Pred tem je akreditiranje študijskih programov vodila posebna služba v okviru MIZŠ. S tem členom je povezano tudi soglasje vlade, ki se daje vsako leto k razpisu za vpis. Po pregledu dokumentacije je bilo ugotovljeno, da izvedba 38. člena ZViS nikoli ni bila v celoti oz. zares izvedena. Temu delu v postopku akreditiranja študijskih programov in pripravi razpisa za vpis ves ta čas nihče ni posvečal posebne pozornosti. Ob sprožitvi problematike je bila izvedena vrsta aktivnosti – pogovor na ministrstvu, organizacija posveta, pregled postopkov. Zaveza NAKVIS-a je, da bodo pri podaljševanju akreditacij in novih akreditacijah tudi temu delu namenili več pozornosti in zahtevali upoštevanje veljavne zakonodaje na tem področju. Hitrejše rešitve trenutna zakonodaja NAKVIS-u ne omogoča.

[Video](http://eric.ric.si/public/DK/07_Razprava_dr%20Franc%20Demsar.mpeg)

Dr. Tom Turk, predsednik DPK SM za biologijo, je izpostavil, da so zapisi 38. člena ZViS zelo jasni, vedeti pa je treba, zakaj je do nastale situacije prišlo. Obstajajo programi, ki so na ta način zapolnili prosta mesta. Podal je razmislek, da pri (ne)reševanju problematike vpisnih pogojev govorimo o »pravičnosti na račun pravičnosti drugega«. ZViS bi bilo potrebno upoštevati že pri letošnjem razpisu za vpis na študijske programe. Velika diskrepanca med številom izobraženih ljudi in dejanskim znanjem res kliče k ukrepanju. Potrebno je poiskati odgovor na vprašanje, kako prepričati javnost, da je zahtevnost v interesu države.

[Video](http://eric.ric.si/public/DK/08_Razprava_dr%20Tom%20Turk.mpeg)

Dr. Marko Marinčič, DPK SM za latinščino, je povedal, da opozorila k upoštevanju 38. člena ZViS niso nova in so zadnji dve leti zelo intenzivna. Gre za spoštovanje čisto osnovne zakonitosti. Univerze postavljajo maturo v neko funkcijo, ki jo zakon sploh ne predvideva, to je vloga maturitetnih točk pri selekciji. Avtonomija univerz mora biti v skladu z zakonom.

[Video](http://eric.ric.si/public/DK/09_Razprava1_dr%20Marko%20Marincic.mpeg)

Dr. Aleš Gabrič, DPK SM za zgodovino, je čestital DK SM in Ricu, ki se trudita za dvig nivoja znanja. Avtonomija je lahko le v okviru zakonodaje. Upoštevanje 38. člena ZViS je potrebno uveljaviti takoj. Predlagal je, da se sprejem za zlate, torej najboljše maturante, pripravi ločeno za splošno in poklicno maturo.

[Video](http://eric.ric.si/public/DK/10_Razprava__dr%20Ales%20Gabric.mpeg)

Boštjan Šeruga, Gimnazija Ptuj, je bil mnenja, da bi na seji morala potekati razprava o tem, kam peljati splošno maturo in kakšne dijake želimo imeti, kje bomo čez 10, 15 let … ne pa razpravljati o zakonitosti. Na šoli imajo približno 120 gimnazijcev, ob tem pa še približno 65 dijakov, ki želijo opravljati posamezni izpit ob poklicni maturi. Ti dijaki si tekom šolanja niso premislili (torej tekom šolanja ugotovili, da želijo na fakulteto), ampak so se na izbrane programe vpisali s tem namenom, saj jim je bil prehod na univerzitetni študij obljubljen. Potrebno se je vprašati, kaj ob teh številkah kažemo otrokom, kje je znanje …

[Video](http://eric.ric.si/public/DK/11_Razprava_Bostjan%20Seruga.mpeg)

Dr. Marina Tavčar Kranjc, DPK SM za sociologijo in prorektorica za področje izobraževanja Univerze v Mariboru, je kot predstavnica univerze opozorila, da čeprav se strinja, da je potrebno spoštovati   
38. člen ZviS, je dvajsetletna praksa, ko na nespoštovanje zakona ni nihče v celotni vertikali reagiral, pripeljala do mišljenja, da je tako ravnaje zakonito (programi so bili akreditirani, razpisi za vpis potrjeni, tudi reakreditacije so bile že opravljene …). Zakaj fakultete ravnajo tako? Vzrokov je več, od zmanjševanja populacije, povečevanja števila visokošolskih ustanov pa do zagotavljanja finančnih sredstev. Na univerzi v Mariboru so opravili analizo stanja in ugotovili, da ima večina programov (z izjemo npr. medicine, prava, psihologije) odprta vrata za poklicne maturante. Doseči spremembo je težko. Pri tem gre tudi za strah pred ukinjanjem programov. Potrebno bo doseči konsenz, kako rešiti nastalo situacijo. Potrebna je hkratna sprememba, ki bo veljala za vse visokošolske zavode.

[Video](http://eric.ric.si/public/DK/12_Razprava_dr%20Marina%20Tavcar%20Kranjc.mpeg)

Mag. Ivan Lorenčič, II. gimnazija Maribor, član DK SM, je poudaril, da je potrebno gordijski vozel presekati in vzpostaviti zakonito stanje.

[Video](http://eric.ric.si/public/DK/13_Razprava_mag%20Ivan%20Lorencic.mpeg)

Stane Berzelak, Gimnazija Slovenj Gradec, je opozoril, da je bilo predstavljeno, kako globok je problem. Predlagal je, da se v resoluciji poudari standarde znanja. Strokovno izobraževanje je bilo prenovljeno leta 2007 v smeri večje zaposljivosti. Tehnikov iz časa, ko je »nastal« 38. člen ZviS, ni več. Danes analize kažejo, da dve tretjini študentov prihajata iz poklicnih šol. Poklicna matura ima svojo logiko in namen. Standard znanja bi moral biti tisti, ki odloča. Cilj vseh mora biti kvalitetno znanje.

[Video](http://eric.ric.si/public/DK/14_Razprava_Stane%20Berzelak.mpeg)

Herman Pušnik, Prva gimnazija Maribor, je povedal, da celotna današnja razprava daje pod vprašaj trditve, da je ministrstvo varuh pravnega reda in univerza varuh znanja. Vse skupaj je nepošteno do mladega človeka. Ali naj izbere težjo pot, ki mu bo dala splošno zanje in ga opremila za študij, ali lažjo pot, ki vodi do vpisa? Kaj se zgodi s temi, ki so ubrali težjo pot, pa niso bili sprejeti, in temi, ki so bili po lažji poti sprejeti, pa ne dokončajo študija?

[Video](http://eric.ric.si/public/DK/15_Razprava_Herman%20Pusnik.mpeg)

Dr. Blaž Zmazek je dejal, da je potreben razmislek, komu naredimo krivico, če naredimo spremembo, in komu, če je ne. Komu je bila krivica že narejena in komu jo že delamo?

Na njegovi matični fakulteti na program Matematika vpisujejo samo splošne maturante. Ugotovili so, da se zaradi tega vpis ni zmanjšal, vpisujejo pa se študentje z višjim vstopnim znanjem.

[Video](http://eric.ric.si/public/DK/16_Razprava_dr%20Blaz%20Zmazek.mpeg)

Dr. Slavko Gaber je povzel, da potrebujemo nov dogovor o tem, kam želimo iti na področju izobraževanja. Skrajni čas je, da se to dogovorimo. Ta dogovor bo treba skleniti kot neke vrste družbeno pogodbo. Prevladati mora miselnost, da znanje šteje.

[Video](http://eric.ric.si/public/DK/17_Razprava_dr%20Slavko%20Gaber.mpeg)

Mojca Lukšič, predsednica Skupnosti splošnih gimnazij, je predlagala, da se tematika predstavi tudi osnovnošolskim ravnateljem, ki osnovnošolce usmerjajo v srednješolsko izobraževanje.

Prehod iz srednjih strokovnih šol na univerzitetni študij že sedaj omogoča program, ki se imenuje maturitetni tečaj, ki je vstopnica za opravljanje splošne mature.

[Video](http://eric.ric.si/public/DK/18_Razprava_Mojca%20Luksic.mpeg)

Ob zaključku razprave je bila z manjšimi popravki predlagane skupne izjave sprejeta naslednja

**Skupna izjava (resolucija) udeležencev razširjene seje DK SM:**

**Slovenija, pravna država in na znanju temelječa družba, mora ustrezno vrednotiti in spodbujati znanje in široko zastavljeno splošno srednješolsko izobrazbo ter spoštovati odličnost in izjemne dosežke dijakov, zato udeleženci 46. redne razširjene seje DK SM dne 14. 11. 2019:**

– **nasprotujemo poskusom izigravanja pravil izobraževalnega sistema in iskanju nezakonitih bližnjic, ki posegajo v pravice študentov in dijakov naše države;**

– **podpiramo ustavno določeno avtonomijo državnih univerz in državnih visokih šol v skladu z 58. členom Ustave RS, a jo razumemo v povezavi z družbeno odgovornostjo do doseganja visokih standardov znanja;**

– **zahtevamo dosledno izvajanje določil drugega odstavka 38. člena ZViS v vpisnih pogojih vseh univerzitetnih študijskih programov v Sloveniji v razpisu za vpis v študijskem letu 2020/21, saj je za odlično kakovost univerzitetnega izobraževanja potrebna visoka raven vstopnega znanja študentov.**

**Razvojna vprašanja SM**

Člana DK SM: g. Alojz Pluško in mag. Ivan Lorenčič

[Video Pluško](http://eric.ric.si/public/DK/21_Razvojna%20vprasanja_Alojz%20Plusko.mpeg)  
[Video Lorenčič](http://eric.ric.si/public/DK/22_Razvojna%20vprasanja_mag%20Ivan%20Lorencic.mpeg)

G. Alojz Pluško je povedal, da bi na nek način to morala biti osrednja tema razširjene seje, torej kako in na kakšen način z maturo v prihodnje.

Po pregledu poročil o splošni maturi, poglavja o razvojnih vprašanjih, se največkrat pojavlja potreba po analizah, raziskavah, ki naj bi jih opravili ali za maturo ali iz mature. Konkretnih raziskav, ki bi pokazale vpliv mature na razvoj šolskega sistema, ni bilo.

Odprta so naslednja vprašanja, ki se tičejo eksternega dela splošne mature:

– kakovost pripravljanja izpitnih nalog,

– krepitev objektivnosti in verodostojnosti ocenjevanja,

– merjenje oz. tehnologija ocenjevanja,

– vprašanje različnih ravni zahtevnosti (uvedba višjih ravni pri vseh predmetih),

– uvedba dveh ravni pri materinščini.

Uresničitev zadnjih dveh alinej bo imela posledice pri organizaciji in pri učnih načrtih. Uvedba višjih ravni je v prvi fazi možna brez sprememb učnih načrtov, če pa želimo resnično reformirati sistem, je potrebno spremeniti še kaj (učni načrti, predmetniki, koledar bi morali v večji meri upoštevati to, da se gimnazija zaključi z maturo).

Eno izmed glavnih razvojnih vprašanj, to je reforma internega dela splošne mature, je v nadaljevanju predstavil mag. Ivan Lorenčič. Z internim delom naj bi kandidati izkazali svoje zanje še v drugih oblikah, ki ga klasični, eksterni del, ne more preveriti. Tudi pri internem delu je potreben razvoj – pojavlja se vprašanje, ali so obstoječe oblike še primerne. Razvoj pri mednarodni maturi je bil tudi na tem področju velik. Sprememb se je treba lotiti tudi zato, ker se pri ocenjevanju tega dela pojavljajo nelogičnosti – kandidati pri tem delu dosegajo povprečno 95 % možnih točk; pogosto imajo šole, ki imajo visoke eksterne rezultate, nižje interne rezultate in obratno. Vse kaže na to, da je nujno potrebna neka oblika zunanje moderacije internih delov. Nekateri interni deli globoko posegajo v pouk. Ena izmed možnosti za spremembo internega dela je uvedba t. i. maturitetne naloge.

Predlogi sprememb so bili s strani državne komisije pripravljeni, vendar so bili začasno zaustavljeni s strani ministrstva.

**Projekt e-ocenjevanja**

Predavateljica: dr. Andrejka Slavec Gornik

[Video](http://eric.ric.si/public/DK/23_E_ocenjevanje_dr%20Andrejka%20Slavec%20Gornik.mpeg)  
[Predstavitev](http://eric.ric.si/public/DK/Predstavitev%20za%20DK%20SM_razsirjena%20seja%202019%20-%20Slavec.pdf)

Predavateljica je predstavila poročilo o poteku projekta ESS »Priprava in implementacija   
e-ocenjevanja pri maturi«, in sicer tistega dela, ki se izvaja pri splošni maturi.

Do leta 2016 je pri splošni maturi potekalo zunanje ocenjevanje na klasičen način (21 let), izključno na papirju. Zunanji ocenjevalci so prejeli rešene izpitne pole, točke so zapisovali na ocenjevale obrazce, ki so se skenirali, dosežene točke pa so se potem avtomatsko prenesle v računalniški sistem. Tak sistem je bil logistično zelo zapleten. Zunanji ocenjevalci so morali skrbeti tudi za izpitno tajnost gradiva, ki so ga prejeli.

Razlogi za uvedbo e-ocenjevanja so bili uspešno izvedeno in preizkušeno e-ocenjevanje pri nacionalnem preverjanju znanja, logistične poenostavitve, povečana varnost izpitnega gradiva, skrajšan čas ocenjevanja in minimalna možnost za tehnične napake pri ocenjevanju. Glavna prednost pa je učinkovitejša in sprotna podpora ocenjevalcem ter boljši nadzor nad ocenjevanjem, kar naj bi vplivalo na kakovost ocenjevanja.

E-ocenjevanje se uvaja postopoma od leta 2017 dalje; predmeti v posameznih letih so izbrani glede na število kandidatov, tipe nalog in načine ocenjevanja. Do izteka projekta v letu 2021 bodo v   
e-ocenjevanje predvidoma vključeni vsi predmeti. Ric v celoti sledi v projektu zastavljenim ciljem. Predvidevamo, da bomo zastavljene cilje celo presegli.

V letu 2019 je bilo na spomladanskem in jesenskem izpitnem roku poskeniranih več kot 630.000 strani izpitnega gradiva za splošno maturo.

Pri ocenjevanju se uporablja program RM Assessor3. Program omogoča preizkus programa v spoznavnem načinu, moderacijo, vajo, standardizacijo, kontrolne izpitne pole, ocenjevanje, ponovno ocenjevanje ter pregled ocenjevanja.

Ankete o e-ocenjevanju, ki jih Ric izvaja med zunanjimi ocenjevalci, kažejo na to, da je bila podpora   
e-ocenjevanju pred uvedbo nizka, približno 32 %, po preizkusu programa pa visoka, skoraj 86 %. Prednosti programa ocenjevalci vidijo predvsem v hitrosti ocenjevanja, uporabi sporočil in popravnih znakov ter sprotnem sporočanju problemov.

Ob zaključku projekta v letu 2021 bo potrebno na novo urediti tudi sistem vpogledov v izpitno dokumentacijo in sistem ugovorov na oceno. Za ureditev tega področja bo potrebna najmanj sprememba Pravilnika o splošni maturi, verjetno pa tudi Zakona o maturi.

**Razprava in vprašanja**

Razprave ob koncu seje ni bilo.

Seja je trajala do 13.30.

Zapisala: Marija Adamič

Dr. Blaž Zmazek,

predsednik DK SM

a

Pregledala: B. Blagotinšek